CELEX: 32022R0516
Language: ro
Date: 2021-10-26 00:00:00
Title: Regulamentul delegat (UE) 2022/516 al Comisiei din 26 octombrie 2021 de modificare a anexei IV la Regulamentul (CE) nr. 708/2007 al Consiliului privind utilizarea în acvacultură a speciilor exotice și a speciilor absente la nivel local

1.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 104/51
               
            
         REGULAMENTUL DELEGAT (UE) 2022/516 AL COMISIEI
         din 26 octombrie 2021
         de modificare a anexei IV la Regulamentul (CE) nr. 708/2007 al Consiliului privind utilizarea în acvacultură a speciilor exotice și a speciilor absente la nivel local
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 708/2007 al Consiliului din 11 iunie 2007 privind utilizarea în acvacultură a speciilor exotice și a speciilor absente la nivel local (1), în special articolul 24 alineatul (1),
         întrucât:
         
                     (1)
                  
                  
                     Regulamentul (CE) nr. 708/2007 stabilește un cadru de reglementare a practicilor din sectorul acvaculturii în ceea ce privește speciile exotice și speciile absente la nivel local, în vederea evaluării și reducerii la minimum a impactului posibil asupra habitatelor acvatice al acestor specii și al oricăror altor specii conexe care nu sunt vizate.
                  
               
                     (2)
                  
                  
                     Anexa IV la Regulamentul (CE) nr. 708/2007 enumeră speciile care sunt utilizate în acvacultură în mod obișnuit, de mult timp, în anumite părți ale Uniunii și care beneficiază, prin urmare, de un tratament diferențiat ce facilitează dezvoltarea lor fără nicio sarcină administrativă suplimentară, astfel cum se prevede la articolul 2 alineatul (5) din regulamentul respectiv.
                  
               
                     (3)
                  
                  
                     Statele membre pot solicita Comisiei să adauge specii în anexa IV la Regulamentul (CE) nr. 708/2007, în conformitate cu articolul 24 alineatul (4) din Regulamentul (CE) nr. 708/2007. Regulamentul (CE) nr. 535/2008 al Comisiei (2) prevede norme detaliate privind condițiile necesare pentru adăugarea de specii în anexa IV.
                  
               
                     (4)
                  
                  
                     Grecia a solicitat adăugarea speciei Pagrus major, cunoscută și sub denumirea de doradă japoneză, în anexa IV la Regulamentul (CE) nr. 708/2007, în temeiul normelor detaliate ale Regulamentului (CE) nr. 535/2008, în special ale articolului 3. Un studiu prezentat împreună cu cererea a concluzionat că această specie este utilizată în acvacultura elenă de mult timp fără efecte adverse. În urma evaluării acestei cereri, Comisia a concluzionat că ea este justificată și însoțită de toate informațiile necesare.
                  
               
                     (5)
                  
                  
                     Modificarea anexei IV ca urmare a solicitării Greciei oferă oportunitatea de a efectua ajustări ale terminologiei utilizate în anexă. Denumirea în limba latină a nisetrului (Acipenser gueldenstaedtii) a fost ortografiată greșit și trebuie să fie înlocuită cu o denumire corectă. Este, de asemenea, oportună actualizarea denumirii latine a novacului, de la Aristichthys nobilis la Hypophthalmichthys nobilis.
                  
               
                     (6)
                  
                  
                     Din motive de claritate, o notă de subsol adăugată în anexa IV explică faptul că hibrizii speciilor enumerate în anexa respectivă nu beneficiază în mod automat de tratamentul diferențiat acordat speciilor enumerate. Pentru a beneficia de acest tratament, trebuie urmată procedura de adăugare a speciilor în anexă.
                  
               
                     (7)
                  
                  
                     Prin urmare, anexa IV la Regulamentul (CE) nr. 708/2007 trebuie să fie modificată în consecință,
                  
               ADOPTĂ PREZENTUL REGULAMENT:
         
            Articolul 1
            Anexa IV la Regulamentul (CE) nr. 708/2007 se modifică după cum urmează:
            
                        1.
                     
                     
                        În Partea A: Generalități, se adaugă următoarea specie: Pagrus major, cunoscută și sub denumirea de doradă japoneză.
                     
                  
                        2.
                     
                     
                        Denumirea latină a speciei Acipenser gueldenstaeti se înlocuiește cu Acipenser gueldenstaedtii.
                     
                  
                        3.
                     
                     
                        Denumirea latină a speciei Aristichthys nobilis se înlocuiește cu Hypophthalmichthys nobilis.
                     
                  
                        4.
                     
                     
                        La titlul anexei IV se adaugă o notă de subsol cu următorul text: „Hibrizii speciilor incluse în prezenta anexă nu trebuie considerați ca făcând parte din prezenta listă.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 octombrie 2021.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 168, 28.6.2007, p. 1.
         
            (2)  Regulamentul (CE) nr. 535/2008 al Comisiei din 13 iunie 2008 de stabilire a normelor de aplicare a Regulamentului (CE) nr. 708/2007 al Consiliului privind utilizarea în acvacultură a speciilor exotice și a speciilor absente la nivel local (JO L 156, 14.6.2008, p. 6).